CELEX: 32021D1137
Language: ro
Date: 2021-06-30 00:00:00
Title: Decizia de punere în aplicare (UE) 2021/1137 a Comisiei din 30 iunie 2021 privind cererea de înregistrare a inițiativei cetățenești europene intitulate „Ecoscorul european” în temeiul Regulamentului (UE) 2019/788 al Parlamentului European și al Consiliului [notificată cu numărul C(2021) 4951] (Numai textul în limba engleză este autentic)

12.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 246/4
               
            
         DECIZIA DE PUNERE ÎN APLICARE (UE) 2021/1137 A COMISIEI
         din 30 iunie 2021
         privind cererea de înregistrare a inițiativei cetățenești europene intitulate „Ecoscorul european” în temeiul Regulamentului (UE) 2019/788 al Parlamentului European și al Consiliului
         
            
               [notificată cu numărul C(2021) 4951]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     La 13 mai 2021, Comisiei i-a fost prezentată o cerere de înregistrare a unei inițiative cetățenești europene intitulate „Ecoscorul european” („European EcoScore”).
                  
               
                     (2)
                  
                  
                     Obiectivele inițiativei sunt exprimate după cum urmează: „Suntem o mișcare cetățenească inițiată de tineri din întreaga Europă și dorim să se ia măsuri concrete pentru protecția mediului în care trăim! Având în vedere ambițiile Pactului verde european și ale Acordului de la Paris, îi solicităm Comisiei Europene să impună un „ecoscor european” pe care să ne putem baza. Este vorba despre o etichetă care să le ofere consumatorilor europeni informații transparente cu privire la impactul pe care produsele fabricate sau vândute pe piața Uniunii Europene îl au asupra mediului. Această indicație obligatorie și clar vizibilă de pe ambalaj ar urma să ofere informații simple și fiabile cu privire la impactul produsului în cauză asupra mediului, în funcție de litera selectată („A” = foarte ecologic, în timp ce „F” = foarte dăunător pentru mediu).
                  
               
                     (3)
                  
                  
                     Inițiativa vizează următoarele obiective specifice: „[1] să îi ajute pe consumatorii europeni să facă alegeri în cunoștință de cauză, ținând seama de impactul produselor de pe piață asupra mediului, pe baza unei indicații clare și fiabile; [2] să încurajeze întreprinderile să reducă impactul produselor lor asupra mediului și să pună în același timp în valoare produsele care sunt deja ecologice; [3] să ofere o etichetă uniformă, bazată pe un calcul standardizat pentru întregul teritoriu european, pentru a evita confuzia în rândul consumatorilor confruntați cu multiplicarea tipurilor de etichete ecologice.”
                  
               
                     (4)
                  
                  
                     Detalii suplimentare cu privire la obiectul, obiectivele și contextul inițiativei sunt prezentate într-o anexă. Organizatorii salută faptul că Uniunea dă dovadă de o atitudine proactivă și ia deja măsuri de combatere a schimbărilor climatice. Potrivit acestora, există o cerere tot mai mare din partea consumatorilor, care vor informații clare și transparente despre produsele pe care le cumpără. Organizatorii fac trimitere la succesul altor inițiative și etichete similare care prezintă calitatea nutrițională a produselor alimentare sau raportează impactul produselor asupra mediului. Întrucât aceste inițiative sunt preponderent private, organizatorii afirmă că abordarea și punerea în aplicare a acestora nu sunt armonizate la nivelul Uniunii. În opinia lor, eticheta europeană propusă, „ecoscorul”, ar trebui să fie obligatorie, oferind o indicație uniformă bazată pe un proces de calcul identic pentru întreaga Uniune. Determinarea metodelor de calcul care urmează să fie utilizate ar trebui să se bazeze pe dovezi științifice și să asigure faptul că eticheta este ușor accesibilă pentru consumatori (de exemplu, un cod de bare pe produs care poate fi scanat).
                  
               
                     (5)
                  
                  
                     Organizatorii invită Comisia vină cu o propunere de legislație care să impună o etichetă uniformă pentru produsele fabricate sau vândute în Uniune, care să le ofere cetățenilor Uniunii informații transparente cu privire la impactul acestor produse asupra mediului.
                  
               
                     (6)
                  
                  
                     Propunerea respectivă s-ar putea întemeia pe articolul 114 sau pe articolul 192 din tratat. Articolul 114 din tratat reprezintă un temei juridic pentru propunerea de către Comisie a unor măsuri pentru armonizarea dispozițiilor stabilite în acte cu putere de lege sau acte administrative din statele membre care au ca obiect instituirea și funcționarea pieței interne. Articolul 192 din tratat reprezintă un temei juridic pentru propunerea de către Comisie a unor măsuri care vizează realizarea obiectivelor politicii Uniunii în domeniul mediului, astfel cum sunt prevăzute la articolul 191 din tratat, și anume conservarea, protecția și îmbunătățirea calității mediului, ocrotirea sănătății persoanelor, utilizarea prudentă și rațională a resurselor naturale, precum și promovarea pe plan internațional a unor măsuri destinate să contracareze problemele de mediu la scară regională sau mondială și în special lupta împotriva schimbărilor climatice.
                  
               
                     (7)
                  
                  
                     Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (8)
                  
                  
                     Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare pentru ca Comisia să acționeze, inclusiv conformitatea cu principiul proporționalității.
                  
               
                     (9)
                  
                  
                     Grupul de organizatori a furnizat dovezi adecvate că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (10)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (11)
                  
                  
                     Prin urmare, inițiativa intitulată „Ecoscorul european” ar trebui înregistrată,
                  
               ADOPTĂ PREZENTA DECIZIE:
         
            Articolul 1
            Se înregistrează inițiativa cetățenească europeană intitulată „Ecoscorul european”.
         
         
            Articolul 2
            Prezenta decizie se adresează grupului de organizatori ai inițiativei cetățenești europene intitulate „Ecoscorul european”, reprezentat de domnul Antoine THILL și de doamna Elsa KRAEMER, în calitate de persoane de contact.
         
         
            Adoptată la Bruxelles, 30 iunie 2021.
            
               
                  Pentru Comisie
               
               Věra JOUROVÁ
               
                  Vicepreşedinte
               
            
         
         
            (1)  JO L 130, 17.5.2019, p. 55.